Դոմենիկո Մորոնե

Դոմենիկո Մորոնե (իտալերեն՝ Domenico Morone, ), Վերածննդի դարաշրջանի իտալացի նկարիչ։ Ստեղծագործել է վաղվերածննդյան շրջանի նկարիչների ոճով։ Նրա աշխատանքների մեծ մասը չի պահպանվել, հատկապես որմնանկարները։

Պահպանվածների թվում են մի շարք պաննոներ, որոնցում պատկերված են հասարակական տոնախմբությունների և աշխարհիկ այլ տեսարաններ։ Լավագույն աշխատանքներից է համարվում 1494 թվականին նկարած Cacciata dei Bonacolsi (կամ «Բոնակոլսիի վտարումը 1328 թվականին. Մանտուայի Պիացա Սորդելո հրապարակի տեսարան») կտավը, որ ներկայումս գտնվում է Մանտուայի Դքսական պալատում։ Հիշարժան գործերից են նաև Սան Բեռնարդինո եկեղեցու երգեհոնի փեղկերին նկարած Աստվածամայրը (ներկայումս գտնվում է Բեռլինի Staatliche Museum-ում), այդ եկեղեցու Սանտ Անտոնիո մատուռի որմնանկարները, սաբինյան կանանց բռնաբարությունը պատկերող երկու փոքրաչափ պաննոները, որոնք նույնպես վերագրվում են Մորոնեին և ներկայումս գտնվում են Լոնդոնի Արվեստի ազգային պատկերասրահում։ Վերածննդի դարաշրջանի նկարիչ և արվեստաբան-պատմիչ Ջորջո Վազարին Դոմենիկո Մորոնեին համարում է նրա ժամանակների Վերոնայի երկրորդ մեծ նկարիչը։ Դոմենիկոյի որդի և աշակերտ Ֆրանչեսկոն նույնպես այդ քաղաքի անվանի նկարիչներից էր, ինչպես և մյուս աշակերտներից Միկելե դա Վերոնան, Ջիրոլամո դաի Լիբրին։
 
Արվեստի պատմաբանների կարծիքով՝ Մորոնեն ղեկավարել է Սան Բեռնարդինո եկեղեցու ֆրանցիսկյան գրադարանի պատկերազարդման աշխատամքները, անձամբ ինքն էլ է մասնակցել դրանց՝ իր ձեռքով ստեղծելով կենտրոնական որմնանկարների մեծ մասը։

Գրականություն 
The Subject of Domenico Morone's 'Tournament' Panels in the National Gallery, London, Tom Henry. The Burlington Magazine (1994) pp 21–22.
Gene P. Veronesi. The decoration of the Sagramossa Library in the Church of San Bernardino, Verona.PhD dissertation, Case Western Reserve University, 2000.

Ծանոթագրություններ

Արտաքին հղումներ 
 Դոմենիկո Մորոնե, artnet.de կայքում

16-րդ դարի իտալացի նկարիչներ